जेल से टारगेट, कनाडा से अटैक; लॉरेंस बिश्नोई-गोल्डी बराड़ के करीबी, आठ महीने में 8 मर्डर
Haryana Gurugram Wine Shop Firing Case - Who Are Nehra Brothers And How They Are Connected With Sidhu Moosewala Murder. पवन नेहरा जेल में है और उसके कहने पर कनाडा बैठा लिपिन नेहरा हरियाणा में वारदातें करा रहा है। लिपिन नेहरा का नाम मूसेवाला मर्डर से भी जुड़ा था। वह लॉरेंस बिश्नोई के सिंडिकेट का मेंबर है।
गुरुग्राम के डिस्कवरी वाइनशॉप में शूटआउट के बाद नेहरा ब्रदर्स सुर्खियों में है। एक भाई पवन नेहरा जेल से टारगेट देता है तो दूसरा भाई लिपिन नेहरा कनाडा में बैठकर शूटर्स के जरिए वारदात अंजाम दिलवा रहा है। नेहरा के शूटर्स को पकड़ने के लिए गुरुग्राम पुलिस ने पूरा दम लगा दिया है। दोनों पर 50-50 हजार रुपए का इनाम भी रखा गया। फिर भी दोनों शूटर्स अभी पुलिस के हाथ नहीं लग पाए हैं।
एक छोटे से गांव में जन्मा पवन नेहरा अपराध की दलदल में ऐसा धंसा की फिर निकल ही नहीं पाया। दोस्त के साथ शुरू हुआ रंजिश का सफर अब तक खौफनाक वारदातों के साथ जारी है। पवन नेहरा वह खूंखार अपराधी है, जिसने 2020 में उस वक्त सनसनी फैला दी जब 8 माह के भीतर ही 8 लोगों के मर्डर कर दिए।
इसमें एक जगह तो उसने ट्रिपल मर्डर को अंजाम दिया। हालांकि अभी वह जेल की सलाखों के पीछे है, लेकिन गुरुग्राम वाइनशॉप में फायरिंग के बाद वह और उसका कनाडा बैठा भाई लिपिन नेहरा अपराध की दुनिया में फिर सुर्खियों में हैं।
गैंगस्टर नेहरा ब्रदर्स की पूरी कहानी जानिए...
​गुरुग्राम जिले के पटौदी कस्बा के गांव भूड़का में किसान परिवार में पला-बढ़ा पवन नेहरा (27) शुरुआत में एक आम नौजवान की तरह ही अपनी जिंदगी जी रहा था। उसने अपनी पढ़ाई गुरुग्राम के सेक्टर-9 स्थित कॉलेज से पूरी की है। पवन का एक भाई लिपिन नेहरा भी है। पवन का उसके रिश्ते में भाई लगने वाले अमित नेहरा उर्फ कालू पहलवान से शुरू से ही खास लगाव रहा है, जिसके चलते उसका ज्यादातर वक्त अमित नेहरा के साथ ही गुजरता था। अमित नेहरा ने अपना KPG नाम से एक ग्रुप बनाया हुआ था। जिसमें अमित नेहरा के दो खास कटारिया ब्रदर्स जॉनी और मोनी कटारिया भी शामिल थे।
इस ग्रुप ने कोई बड़ी वारदात तो नहीं की, लेकिन अपराध और अपराधियों के साथ उनकी पटरी ठीक ठाक बैठ रही थी। उसी दरमियान, एक बार पवन नेहरा की गर्लफ्रेंड को पुलिस ने इंपोर्टेड हथियार के साथ गिरफ्तार कर लिया। जिसमें पवन नेहरा का नाम भी सामने आया। पुलिस ने दोनों को गिरफ्तार कर लिया और यहीं से पवन नेहरा का आपराधिक सफर शुरू हो गया।
एक वाकया में दोस्ती खूनी खेल में बदली
बताया जाता है कि पवन नेहरा जिस अमित नेहरा को अपना सबकुछ मानता था, उसी अमित नेहरा के दोस्त मोनी कटारिया का अमित नेहरा के परिवार की किसी महिला के साथ प्रेस प्रसंग शुरू हो गया। यहीं से साथ बैठने वाले नेहरा ब्रदर्स और कटारिया ब्रदर्स के बीच रंजिश शुरू हो गई।
इसकी शुरुआत तब हुई जब मोनी कटारिया ने पवन नेहरा के रिश्ते में भाई लगने वाले संजू की गुरुग्राम के बसई गांव में बेरहमी से हत्या कर दी। इसके बाद दोनों ग्रुप खुलकर आमने-सामने हो गए। दोनों के बीच पहले धमकी और फिर हमले शुरू हो गए। वर्ष 2020 में पवन नेहरा और उसके साथियों ने रेवाड़ी स्थित एक शादी समारोह में शामिल होने आए मोनी कटारिया और उसके साथियों पर ताबड़तोड़ फायरिंग कर दी।
इसमें 18 गोली लगने से मोनी कटारिया की मौत हो गई, जबकि उसके साथी घायल हो गए। इस हत्याकांड में विदेशी हथियार इस्तेमाल किए गए थे, जो रेवाड़ी में किसी वारदात में पहली बार प्रयोग हुए। मोनी कटारिया की हत्या का बदला लेने के लिए उसके भाई जॉनी कटारिया ने खुद की गैंग खड़ी कर दी।
पवन लॉरेंस गैंग से जुड़ा, ट्रिपल मर्डर से सनसनी फैलाई
बताया जाता है कि जॉनी कटारिया के गैंगस्टर अशोक राठी ग्रुप में शामिल होने के बाद पवन नेहरा किसी दूसरे बड़े ग्रुप की तलाश में था। इसी बीच लॉरेंस बिश्नोई गैंग की एक्टिविटी गुरुग्राम में बढ़ने लगी तो वह इसी सिंडिकेट में शामिल हो गया। लॉरेंस सिंडिकेट में शामिल होने के बाद पवन नेहरा ने ऐसा आतंक मचाया कि 20 अगस्त 2020 को उसने ट्रिपल मर्डर कर सनसनी फैला दी।
ये तीनों जॉनी कटारिया से जुड़े हुए थे। जॉनी कटारिया पर भी कई आपराधिक मामले दर्ज हैं। पवन नेहरा यहीं नहीं रूका, उसने 8 माह के अंदर 8 हत्याएं कर पूरे इलाके में दहशत पैदा कर दी। पवन नेहरा पर पंजाब, सोहना, रेवाड़ी, राजस्थान के भरतपुर में हत्या के मामले दर्ज हैं।
जॉनी कटारिया और पवन नेहरा की दुश्मनी अब पुलिस के लिए भी सिरदर्द बन गई थी। गुरुग्राम क्राइम ब्रांच की टीम ने इसके बाद जॉनी कटारिया को गिरफ्तार कर जेल भेज दिया, लेकिन महफूज कही जाने वाली जेल के अंदर भी पवन नेहरा ने जॉनी कटारिया पर हमला करा दिया। हालांकि इस हमले में वह बच गया था। इसके बाद पुलिस ने कड़ी मशक्कत के बाद पवन नेहरा को गिरफ्तार किया था।
गैंगवार बढ़ने पर लिपिन को कनाडा भेजा
सूत्रों के अनुसार, जब जॉनी कटारिया और पवन नेहरा के बीच खूनी गैंगवार छिड़ी तो पवन ने अपने भाई लिपिन नेहरा को महफूज रखने के लिए उसे पढ़ाई कराने कनाडा भेज दिया। पवन के जेल में जाने के बाद लिपिन कनाडा में ही बैठकर अपने भाई की गैंग को ऑपरेट करने लग गया। पवन लॉरेंस सिंडिकेट से पहले से जुड़ा हुआ था।
ऐसे में कनाडा में बैठे लॉरेंस के साथी गोल्डी बराड़ का संरक्षण भी लिपिन नेहरा को आसानी से मिल गया। अब पवन नेहरा अपने भाई लिपिन नेहरा के जरिए ही अपने पूरे नेटवर्क को चला रहा है। डिस्कवरी वाइनशॉप के मालिक कुलदीप को भी लिपिन ने विदेशी नंबरों से ही पहले कॉल कर धमकी दी थी। लिपिन का नाम पंजाबी सिंगर सिद्धू मूसेवाला हत्याकांड में भी सामने आया था।
गुरुग्राम शूटआउट से जुड़ी ये खबर भी पढ़ें...
गुरुग्राम वाइन शॉप शूटआउट के मकसद का खुलासा:ठेके की आड़ में तस्करी रूट की प्लानिंग; जेल से मैसेज, विदेश से मिला टारगेट
वारदात के बाद जो ऑडियो क्लिप सामने आई, उसमें गैंगस्टर बोल रहा है कि हैलो कुलदीप भाई, मैं लिपिन नेहरा बोल रहा हूं। पवन नेहरा का भाई। आप फोन नहीं उठा रहे। मुझे दुकान (शराब ठेका) चाहिए और ये दुकान दिलानी ही पड़ेगी किसी भी हाल में। फोन उठाने से ही काम चलेगा। अगर ये सोच रहा है कि किसी दूसरे तरीके से मामला सुलझा लेगा तो ये तेरी गलती होगी। फायरिंग कराने के ठीक बाद एक और ऑडियो क्लिप कुलदीप के पास भेजी गई (पूरी खबर पढ़ें)